ทองคำพุ่ง 11.5 ดอลล์
สัญญาทองคำตลาดนิวยอร์กปิดดีดตัวขึ้นขานรับว่างงานสหรัฐร่วง-คาดยุโรปใช้มาตรการกระตุ้นเพิ่มเติม
3 ธ.ค. 2554

สัญญาทองคำตลาดนิวยอร์กปิดดีดตัวขึ้นขานรับว่างงานสหรัฐร่วง-คาดยุโรปใช้มาตรการกระตุ้นเพิ่มเติม
สัญญาทองคำตลาด COMEX (Commodity Exchange) ส่งมอบเดือนก.พ.ปรับตัวขึ้น 11.5 ดอลลาร์ หรือ 0.7% ปิดที่ 1,751.3 ดอลลาร์/ออนซ์ หลังจากเคลื่อนตัวในช่วง 1741.70 - 1767.10 ดอลลาร์
กระทรวงแรงงานสหรัฐเปิดเผยว่า อัตราว่างงานเดือนพ.ย.ลดลงสู่ระดับต่ำสุดในรอบกว่าสองปีครึ่งที่ 8.6% จากระดับ 9% ในเดือนต.ค. ขณะที่ตัวเลขจ้างงานนอกภาคการเกษตรเดือนพ.ย.ปรับตัวเพิ่มขึ้น 120,000 ตำแหน่ง หลังจากที่เพิ่มขึ้น 100,000 ตำแหน่งในเดือนต.ค. ซึ่งข้อมูลล่าสุดนี้บ่งชี้ว่า เศรษฐกิจสหรัฐกำลังค่อยๆปรับตัวขึ้นอย่างช้าๆ
ทั้งนี้ อัตราว่างงานเดือนพ.ย.ถือเป็นระดับต่ำสุดนับตั้งแต่เดือนมี.ค. 2552 ซึ่งเป็นช่วงที่วิกฤตการเงินทวีความรุนแรงสูงสุด และดีกว่าที่นักเศรษฐศาสตร์คาดการณ์ไว้ว่าอัตราว่างงานจะทรงตัวที่ 9% ขณะที่ตัวเลขจ้างงานเดือนที่แล้วสอดคล้องกับการคาดการณ์
นอกจากนี้ ราคาทองคำยังได้รับแรงหนุน หลังจากที่เมื่อวันพฤหัสบดี นายมาริโอ ดรากิ ประธานธนาคารกลางยุโรป (อีซีบี) ส่งสัญญาณว่า ธนาคารอาจดำเนินการเชิงรุกมากขึ้นเพื่อคลี่คลายวิกฤตหนี้ในภูมิภาค โดยมีข้อแม้ว่า การดำเนินการดังกล่าวจะเกิดขึ้นได้ก็ต่อเมื่อ 17 ประเทศที่ใช้สกุลเงินยูโรจะต้องเห็นพ้องต้องกันในการสนับสนุนแผนการที่จะควบคุมการใช้จ่าย